“Biar masa buktikan,S’wak hilang hak atau tidak”
KUCHING: Tidak perlu berdebat, biar masa membuktikan sama ada Sarawak akan terus kehilangan haknya atau tidak dalam Perjanjian Penyelesaian Komersial (CSA) antara Kerajaan Negeri dan Petroliam Nasional Berhad (Petronas), tegas Ketua Menteri Datuk Patinggi Abang Johari Tun Openg. Ia adalah sikap tenang yang diambil oleh Abang Johari terhadap kritikan yang dilemparkan oleh Ahli Dewan Undangan Negeri (ADUN) Batu Lintang, See Chee How terhadap Kerajaan Negeri yang percaya majlis menandatangani CSA antara Kerajaan Sarawak dan Petronas pada 7 Disember menjejaskan hak negeri. “Masa akan memberitahu, sama ada betul atau tidak. Kita tidak perlu berdebat kerana kita sudah mempunyai hak,” katanya ketika ditemui pemberita selepas menghadiri Majlis Sambutan 10 Tahun Maahad Tahfiz Tun Abdul Rahman Ya’kub Lembaga Amanah Kebajikan Masjid Negeri Sarawak di Dewan Majma’ Tunku Abd Halim Mu’adzam Shah, di sini semalam. Terdahulu, See menyatakan kekecewaannya bahawa hak kerajaan Sarawak telah berubah dalam CSA. Ujar See, apa yang paling mengecewakan dan tidak dapat diterima oleh semua rakyat Sarawak adalah kenyataan bahawa kerajaan negeri telah mengakui konstitusionalitas dan legalitas penerapan peruntukan dalam Petroleum Development Act (PDA) 1974. Kerajaan Sarawak dan Petronas menandatangani CSA pada Isnin lalu mengenai isu-isu yang melibatkan cukai jualan dan undang-undang perlombongan minyak negara. Oleh NUR AIN OTSMAN 
See author's posts
